CELEX: 32019D1999
Language: el
Date: 2019-11-28 00:00:00
Title: Εκτελεστική Απόφαση (ΕΕ) 2019/1999 της Επιτροπής της 28ης Νοεμβρίου 2019 για την τροποποίηση της απόφασης 2005/51/ΕΚ όσον αφορά την περίοδο κατά τη διάρκεια της οποίας μπορεί να εισαχθεί στην Ένωση χώμα μολυσμένο από παρασιτοκτόνα ή από ανθεκτικούς οργανικούς ρύπους προς απομόλυνση [κοινοποιηθείσα υπό τον αριθμό C(2019) 8555]

2.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 310/37
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1999 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         για την τροποποίηση της απόφασης 2005/51/ΕΚ όσον αφορά την περίοδο κατά τη διάρκεια της οποίας μπορεί να εισαχθεί στην Ένωση χώμα μολυσμένο από παρασιτοκτόνα ή από ανθεκτικούς οργανικούς ρύπους προς απομόλυνση
         [κοινοποιηθείσα υπό τον αριθμό C(2019) 8555]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 πρώτο εδάφιο πρώτη περίπτωση,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 4 παράγραφος 1 της οδηγίας 2000/29/ΕΚ, σε συνδυασμό με το σημείο 14 του μέρους A του παραρτήματος III της εν λόγω οδηγίας, απαγορεύεται η εισαγωγή στην Ένωση χώματος που προέρχεται από ορισμένες τρίτες χώρες.
                  
               
                     (2)
                  
                  
                     Με την απόφαση 2005/51/ΕΚ της Επιτροπής (2), τα κράτη μέλη εξουσιοδοτήθηκαν προσωρινά να προβλέψουν παρέκκλιση από τις εν λόγω διατάξεις, υπό ειδικούς όρους, όσον αφορά την εισαγωγή χώματος που είναι μολυσμένο από παρασιτοκτόνα ή από ανθεκτικούς οργανικούς ρύπους προς απομόλυνση και το οποίο προορίζεται για επεξεργασία σε ειδικούς αποτεφρωτήρες επικίνδυνων αποβλήτων.
                  
               
                     (3)
                  
                  
                     Σύμφωνα με το παράρτημα της απόφασης 2005/51/ΕΚ της Επιτροπής, τα κράτη μέλη που κάνουν χρήση της παρέκκλισης πρέπει να κοινοποιούν ετησίως στα κράτη μέλη και στην Επιτροπή τα στοιχεία κάθε εισαγωγής χώματος στο έδαφός τους, όπως αναφέρεται στο σημείο 3 του εν λόγω παραρτήματος.
                  
               
                     (4)
                  
                  
                     Ορισμένα κράτη μέλη ζήτησαν να παραταθεί η εξουσιοδότηση για την πρόβλεψη της εν λόγω παρέκκλισης. Από τις κοινοποιήσεις που υπέβαλαν τα κράτη μέλη σύμφωνα με την απόφαση 2005/51/ΕΚ προκύπτει ότι, όταν κάνουν χρήση της εν λόγω παρέκκλισης, η συμμόρφωση με τους ειδικούς όρους που ορίζονται στην εν λόγω απόφαση επαρκεί για την πρόληψη της εισαγωγής επιβλαβών οργανισμών στην Ένωση. Επομένως, δεν προκύπτει κανένας φυτοϋγειονομικός κίνδυνος από τις δραστηριότητες που καλύπτονται από την εν λόγω απόφαση.
                  
               
                     (5)
                  
                  
                     Κατά συνέπεια, είναι σκόπιμο να παραταθεί η παρέκκλιση κατά πέντε χρόνια, έως τις 31 Δεκεμβρίου 2024.
                  
               
                     (6)
                  
                  
                     Ως εκ τούτου, η απόφαση 2005/51/ΕΚ θα πρέπει να τροποποιηθεί αναλόγως.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποίηση της απόφασης 2005/51/ΕΚ
            Στο άρθρο 1 δεύτερο εδάφιο της απόφασης 2005/51/ΕΚ, η ημερομηνία «31 Δεκεμβρίου 2019» αντικαθίσταται από την ημερομηνία «31 Δεκεμβρίου 2024».
         
         
            Άρθρο 2
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 28 Νοεμβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.
         
            (2)  Απόφαση 2005/51/ΕΚ της Επιτροπής, της 21ης Ιανουαρίου 2005, που εξουσιοδοτεί προσωρινά τα κράτη μέλη να προβλέψουν παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου σχετικά με την εισαγωγή χώματος μολυσμένου από παρασιτοκτόνα ή από ανθεκτικούς οργανικούς ρύπους προς απομόλυνση (ΕΕ L 21 της 25.1.2005, σ. 21).